岳珂
英宗皇帝宁字御汉体书赞
惟汉体书，笔法之变。
于帝王中，亦有羲献。
有煜昭陵，蒸云激电。
品冠一神，中寓万善。
于惟治平，问安视膳。
葩奇自然，得于目见。
傅英染华，躬侍笔砚。
既羽既观，弗咤弗眩。
心法斯授，体热亦擅。
故于游戏，如墨裙练。
惟帝之圣，统接尧禅。
追怀羹墙，谋谨诒燕。
武存止戈，威寓不战。
五饵匈奴，三登海县。
耆髫茹粹，支夏解辫。
宁人之功，是履是践。
帝心敢知，畔援歆羡。
妙则已具，奎文式绚。
揭于座隅，以示警勤，
仁皇之仁，惟圣时宪。
猗与此宁，尸居龙见。
苞桑其存，伐柯不远。
事陋规随，戒存药眩。
有签维瑶，有轴维钿。
系此赞诗，于帖之殿。